Simon Emil Ammitzbøll-Bille

Simon Emil Ammitzbøll-Bille (født 20. oktober 1977 i Hillerød) er en dansk politiker. Han har vært medlem av Folketinget siden 2005. Han ble sist valgt for Liberal Alliance, men sitter fra 2019 som partiløs.

Liv og virke 
Han meldte seg inn i Radikale Venstre i 1997, og satt som formann i Radikal Ungdom 2000–2003, medlem av Radikale Venstres forretningsutvalg og hovedstyre 2000–2004 og redaktør i partiavisen Radikal Politik. I 2005 ble han valgt til Folketinget fra Storstrøms amtskrets, etter å ha blitt nominert av de radikale i Næstved og Vordingborg. Med endringene i valgordningen i 2007 ble han valgt fra Sjællands storkrets. I 2008 brøt han med Radikale Venstre over innvandringspolitikken og partiledelsens vegring mot å samarbeide med de borgerlige partiene.

I januar 2009 etablerte han partiet Borgerligt Centrum. Det meste av partiet kom til å følge Ammitzbøll inn i Liberal Alliance i juni samme år. Ammitzbøll var formann i Liberal Alliances folketingsgruppe 2010–2016. Siden 2011 har han vært valgt til Folketinget fra Københavns storkrets. Ammitzbøll var formann i Folketingets likestillingsutvalg 2011–2012. Han var økonomi- og innenriksminister i Lars Løkke Rasmussens tredje regjering fra november 2016 til regjeringen gikk av i juni 2019. Ved folketingsvalget i 2019 ble Liberal Alliance marginalisert. Den sittende partiledelsen hadde ikke den nye folketingsgruppens tillit. Ammitzbøll meldte seg ut samme år. Sammen med Liberal Alliances tidligere politiske ordfører Christina Egelund etablerte han partiet Fremad. De klarte ikke å samle inn det nødvendige antallet underskrifter for å stille til valg, og de la ned partiet i oktober 2020.

Han vokste opp i Farum, der han også gikk gymnaset, og studerte så samfunnsvitenskap ved Roskilde Universitetscenter. Han er bosatt på Østerbro i København. Han giftet seg i 2005 med Henning Olsen, som døde i 2016 etter lengre tids kreftsykdom. I 2017 giftet han seg med Kristine Rishøj Bille.

Æresbevisninger 
I 2006 ble han kåret til «årets politiker» av LGBT Danmark.

I 2015 ble han utnevnt til ridder av Dannebrogordenen.

Referanser

Eksterne lenker 
 
 
 
 

Danske innenriksministre
Danske økonomiministre
Liberal Alliance-ministre
Folketingsmedlemmer fra Liberal Alliance
Folketingsmedlemmer fra Radikale Venstre
Partiløse folketingsmedlemmer
Alumni fra Roskilde Universitet
Personer fra Hillerød